
CRONOLOGIA MASACRELOR săvârșite de 
maghiari împotriva românilor din Ardeal în anii 1940 
și 1944 


În toamna anului 1940, ca urmare a dictatului de la Viena, în mai multe localități din Ardealul de 

Nord realipit la Ungaria, trupe militare sau paramilitare maghiare au masacrat civili români, ţigani şi 
evrei, în intenţia de a determina prin teroare un exod din populaţiile conlocuitoare nemaghiare. 
Atrocităţi similare au avut loc şi spre sfârşitul anului 1944, îndeosebi pe fundalul stării de beligeranţă în 
care frontul de est și-a mișcat relativ rapid în direcţia est-vest linia care traversa teritoriul Ardealului de 
Nord, mai ales după 23 august 1944, când România a ieşit din coaliția Puterilor Axei și s-a 

alăturat Puterilor Aliate. 


După Dictatul de la Viena, din 30 august 1940, nord-vestul Transilvaniei a trecut sub jurisdicția Ungariei. 
(Prin Ardeal sau Transilvania se subînțelege în tot articolul atât regiunea istorică Transilvania, cât și 
provinciile Crişana și Maramureş.) 


La începutul lui septembrie 1940, România a cedat Ungariei o suprafață de 43.492 km pătraţi, 
reprezentând jumătate din teritoriul Transilvaniei, cu o populaţie de 2.667.000 locuitori, dintre care:[2] 


50.2% români 

37.1% maghiari şi secui 

12.7% germani, evrei și alte naționalități. 

Transilvania de Nord după al doilea arbitraj de la Viena (cunoscut şi ca Dictatul de la Viena) 


Teritoriul ocupat de maghiari în timpul celui de-al doilea război mondial a rămas în istorie sub numele 
de Transilvania de Nord (sau Ardealul de Nord) şi cuprindea nord-vestul regiunii cu același nume, 
precum și ţinuturile secuiești. Opt din totalul de 23 de judeţe, câte număra Transilvania în 1940, au fost 
înstrăinate în întregime, alte 3 au fost scindate, creându-se un hotar artificial ce ajungea până în mijlocul 
pământului românesc.[2] 


După anunţarea hotărârilor luate de puterile Axei la Viena, a urmat pentru români marea dramă a 
refugiului şi evacuarea instituţiilor româneşti. Mii de români, mai cu seamă intelectuali, s-au refugiat din 
zona cedată. Printre ei s-a aflat şi corpul profesoral al Universităţii din Cluj, format din personalități de 
elită: Sextil Pușcariu, Iuliu Haţeganu, Onisifor Ghibu şi Emil Racoviţă. La fel şi artiştii Operei Române, 
refugiați la Timişoara. 


Încercând o clasificare a atrocităților săvârşite în Ardealul de Nord, se poate observa că majoritatea lor 
au avut loc în toamna lui 1940, imediat după instaurarea autorităţilor ungare, precum şi în toamna lui 
1944, după ce România a trecut de partea Aliaților. Atrocităţile au fost comise în prima fază în lunile 
septembrie și octombrie ale anului 1940 în zone situate în imediata apropiere a noii graniţe care traversa 
Transilvania, iar apoi, patru ani mai târziu, în timpul retragerii forțelor germano-ungare ținuturile 
ardeleneşti (până la începutul lui octombrie 1944). Astfel o primă clasificare a masacrelor din 
Transilvania poate fi următoarea: 


Masacrele din toamna anului 1940; 
Masacrele din lunile septembrie și octombrie 1944. 
Aceste atrocități pot fi împărţite după etnia celor vizaţi în: români, maghiari și evrei. 


Masacrele împotriva populaţiei românești din toamna anului 1940 

La cinci zile după Dictatul de la Viena, la 5 septembrie 1940, ora 7.00, prima unitate militară ungară a 
trecut frontiera pe la Sighetul Marmaţiei. Două armate ungare au pătruns pe teritoriul Ardealului 
anexat: 


Armata I — cu un efectiv de 208.000 militari. A operat în partea de nord-est a Transilvaniei. 

Armata a II-a — cu un efectiv de 102.000 militari. A operat în zona Oradea-Cluj. 

În prima zi, principalele orașe ocupate au fost Carei, Satu Mare, Sighetul Marmaţiei și Ocna Şugatag. Au 
fost stabilite nouă etape de înaintare, fiecare pe o distanţă de 40-80 kilometri. Ultimele localităţi luate în 
stăpânire, la 13 septembrie 1940, au fost Sfântu Gheorghe şi Târgu Secuiesc.[3] Înaintarea unităților 
ungare s-a produs în condiţii pașnice, neexistând decât câteva incidente răzlețe cu ostașii români aflați în 
retragere spre sudul Transilvaniei. Armata ungară a fost întâmpinată cu entuziasm de majoritatea 


populaţiei de etnie maghiară, ceea ce a fost documentat amănunțit pe peliculă, în cadrul filmelor de tip 
jurnal cinematografic din 1940, cu defilarea unităţilor militare, precum şi a lui Horthy calare pe cal sur, 
defilând prin principalele oraşe ale Ardealului de Nord.[4] 


La numai trei zile de la intrarea armatei ungare de ocupaţie, a început o serie de masacre împotriva 
populaţiei civile românești. Acestea au avut o intensitate crescută în primele două săptămâni de la 
anexarea teritoriului. În doar 11 zile au fost asasinați aproximativ 1.000 de români. Cel mai afectat de 
omoruri a fost județul Sălaj, unde au fost masacrați 477 de români.[5] 


Nușfalău, 8 septembrie 1940 

Nușfalău este o comună din judeţul Sălaj, la 39 km de oraşul Zalău. După ce la 7 septembrie 1940, 
armata ungară a intrat în Şimleul Silvaniei, iar o zi mai târziu în Zalău, la Nușfalău a avut loc un 
masacru împotriva unor români. Victime au fost 11 oameni, două femei și 9 bărbaţi, din satul bihorean 
Almaşu Mare, care au fost prinși de evenimente în zona Nușfalău în timp ce mergeau acasă. 


Faptele au fost stabilite de Tribunalul Poporului din Cluj, prin hotărârea nr. 1, sentința publică, din 13 
martie 1946. În dimineaţa zilei de 8 septembrie 1940, la ieşirea din Nușfalău, oamenii au fost opriţi din 
drum de localnicul etnic maghiar Zoltán Szinkovitz (Sinkovits?), localnic din comună, şi de un soldat 
ungur, care-l însoțea. Potrivit sentinţei Tribunalului Poporului, cei doi maghiari au readus victimele în 
centrul satului, le-au percheziționat, fără a găsi nimic comprominţător contra lor, şi-au însuşit obiectele 
personale, le-au bătut sistematic şi le-au împus cu baionetele. Cele două femei au fost lăsate în libertate. 
Cei nouă bărbaţi au fost duşi într-o căruță militară spre comuna Zăuan, până la circa 500 de metri de 
intrarea în comună, unde românii au fost ucişi prin înfingerea baionetei în inimă. Concomitent, alți doi 
localnici etnici maghiari, din proprie iniţiativă, le-au prins pe cele două femei lăsate libere și le-au dus la 
locul masacrului, unde au fost înjunghiate și ele.[6] Cadavrele au fost înmormântate sumar și acoperite 
cu frunze. Înhumarea în cimitirul din Nușfalău a avut loc numai peste câteva zile, la stăruința 
localnicilor, după ce cadavrele începuseră să se descompună. Numele etnicilor maghiari este cunoscut, 
iar ei au fost pedepsiţi de Tribunalul Poporului din Cluj, dar militarii unguri implicați în crimă au rămas 
neidentificați. 


Treznea, 9 septembrie 1940 

Articol principal: Masacrul din Treznea. 

Printre cele mai mari tragedii împotriva românilor săvârşite de armata ungară în zilele înaintării pe 
teritoriul anexat este şi masacrul de la Treznea, comună din judeţul Sălaj, la 15 km de Zalău. Trupe 
maghiare din batalionul 22 Grăniceri din Debrețin, sub comanda locotenentului Akosi, au intrat în 
localitate la 9 septembrie. Primele victime au fost câțiva copii care păzeau vitele la păscut. Cadavrele 
copiilor au fost descoperite ulterior pe izlazul comunal. După ocuparea satului, militarii unguri au 
dezlănțuit măcelul. Români și evrei au fost masacrați cu focuri de mitralieră, străpunşi cu săbiile şi 
baionetele, iar casele atacate cu grenade şi incendiate. Au murit 93 de persoane, dintre care 87 de 
români şi 6 evrei.[7] 


Versiunea oficială dată publicităţii la Budapesta a fost aceea că trupele maghiare intrate în comuna 
Treznea au fost atacate cu focuri de armă de fiica preotului din localitate şi de alți localnici. Această 
relatare este un fals, întrucât există dovezi care atestă că masacrul a fost premeditat, armata horthystă 
abătându-se din marșul său pentru a-i ataca pe românii din sat. Versiunea maghiară este infirmată şi de 
un general ungur, care a intervenit în ultimul moment, diminuând dimensiunea dezastrului şi 
mustrându-l pe locotenentul Akosi, declarând textual:[8] 


„Cum au putut ataca armata acești moșnegi, aceste femei şi acești copii din braţele mamelor? Trebuie să 
vă fie ruşine pentru ceea ce aţi făcut. Aceasta este o ruşine, care va rămâne înscrisă pe obrazul armatei 
maghiare.” 

În fiecare an la 9 septembrie, sătenii din Treznea comemorează victimele acestui masacru la monumentul 
din localitate dedicat acestora. 


Ip, 13/14 septembrie 1940 

Articol principal: Masacrul din Ip. 

Cea mai îngrozitoare atrocitate comisă de armata ungară, în complicitate cu etnicii maghiari locali, în 
care au căzut cele mai numeroase victime inocente -157 de morţi[5]- cu ocazia ocupării Ardealului, a fost 
cea de la Ip, localitate din judeţul Sălaj, la 45 km de Zalău. Modul în care s-a desfăşurat acest masacru a 
fost stabilit în proces, la 13 martie 1946, de Tribunalul Poporului din Cluj. 


Sub pretextul răzbunării a doi militari unguri omoriţi într-o explozie care se produsese în comuna Ip la 7 
septembrie 1940, cu ocazia trecerii trupelor prin localitate, locotenentul Zoltán Vasvári a plecat la 13 
septembrie 1940 din Nușfalău, unde se afla cantonat, și s-a îndreptat cu compania sa spre Ip. Motivarea 
uciderii celor 157 de localnici a fost de asemeni una fictivă, întrucât explozia în care îşi pierduseră viața 
cei doi militari se produsese din cauza unui defect de ambalaj al muniției, dovadă fiind faptul că cei 
patru români arestaţi au fost eliberați după aproximativ o lună. 


Locotenentul Vasvári a sosit la Ip în noaptea de 13 spre 14 septembrie, în jurul orei 23.00. Soldaţii, 
împreună cu câţiva etnici maghiari civili, au început să vâneze casele românilor. Aceştia erau treziți din 
somn și ucişi cu cruzime. Localnicii unguri erau folosiți pentru a indica gospodăriile româneşti. A doua 
zi dimineaţa, din ordinul locotenentului, mai mulți localnici au fost puşi să sape o groapă în cimitirul 
satului, iar alţi săteni au fost scoşi cu căruțele şi au mers din casă în casă pentru a ridica și transporta 
cadavrele la cimitir. 


In fiecare an, la 14 septembrie, sătenii din Ip comemorează victimele acestui masacru la monumentul din 
localitate dedicat acestora. 


Cerișa, 15 septembrie 1940 

Fără a mai exista şi în acest caz vreun motiv de represalii, o companie de militari unguri neidentificați, 
conduși de doi ofițeri, a intrat, în dimineaţa zilei de 15 septembrie, în satul Cerişa, județul Sălaj. Date 
despre masacru sunt conţinute în aceeași sentință emisă în 1946 de Tribunalul Poporului din Cluj. 
Soldaţii neidentificați au adunat din localitate 64 de români, pe care i-au dus pe dealul de lângă comună. 
În timpul strângerii sătenilor, aceiași militari au împuşcat şapte oameni. Ajungând la locul amintit, unul 
dintre ofițeri a ordonat evreilor să iasă în faţă și astfel au ieşit cinci persoane, care au fost îndrumate, sub 
pază, pe celălalt versant al dealului. Apoi celor 59 de români rămași li s-a poruncit să fugă pe deal în jos. 
Soldaţii, la ordinul ofițerului, au deschis focul asupra grupului care alerga. Norocul celor proscriși în 
acest fel la moarte a fost că au reuşit să se ascundă la timp prin râpele şi cutele de teren ale dealului, 
încât numai Gavril Hirte din sat[[ Cosniciu de sus Sălaj | a fost împușcat mortal. Concomitent, pe celălalt 
versant s-a procedat la fel cu cei cinci evrei, dintre care patru au fost împuşcați.[6] 


Marca, 15-16 septembrie 1940 

În dimineaţa zilei următoare masacrelor de la Ip, o companie de honvezi, din unitatea cantonată la 
Şimleul Silvaniei, și-a făcut apariţia în comuna Marca, din județul Sălaj, la 55 km de Zalău. Compania 
era însoţită de civili maghiari din Ip, dintre care unii erau îmbrăcați în uniforme militare, pentru a nu fi 
recunoscuți. În zilele de 15 și 16 septembrie 1940 acești militari, sub conducerea lui Árpád Ősz drept 
călăuza şi a lui Ștefan Incze, ambii din Ip, au împușcat pe câmp și în curțile unor case doi evrei, trei 
slovaci și şase români. În documentele ungare, motivul omorârii celor 11 persoane a fost retorsiunea 


militară. Nici în acest caz pretextul nu era valid, deoarece în această comună nu numai că nu aveau 
nimic de reprimat, neîntâmplându-li-se nimic, dar prin Marca nici nu trecuse vreo subunitate a armatei 
ungare.[9] 


Brețcu, 16 septembrie 1940 

La 12 septembrie 1940, Niculae Boldea din Breţcu, județul Covasna, și fiul său mai mare, omonim, au 
fost închiși la primăria localităţii, pe motivul că tatăl s-a plâns că fiul a fost bătut de un localnic maghiar. 
Armata ungară a intrat în comună la 13 septembrie, iar căpitanul comandant al subunităţii respective a 
dispus ţinerea în continuare în arest a românilor. În noaptea de 13 spre 14 septembrie 1940 au fost 
devastate casele la aproximativ 20-30 de români. La acţiune au participat localnici şi soldaţi unguri. La 14 
septembrie a fost arestat şi fiul cel mai mic al lui Boldea, în vârstă de 14 ani. 


La 16 septembrie 1940, mai mulţi soldați unguri au mers la casa familiei Boldea sub pretextul de a lua 
haine şi alimente necesare pentru expulzarea bărbaţilor în România. După ce au luat cele trebuincioase, 
s-au întors la primărie, unde au dispus ca victimele să fie urcate într-un camion, ce a pornit mai apoi 
spre graniţă. Militarii s-au oprit însă pe vârful Măgheruş, unde Boldea și cei trei fii ai lui (Demian 
Nicolae, Demian loan şi Demian Drăgan Nicolae) au fost împușcați și apoi îngropaţi.[9] 


Mureșenii de Câmpie, 20 septembrie 1940 

Tragedia familiei preotului român Andrei Bujor din satul clujean Mureșenii de Câmpie și a altor 
locuitori din comună a avut loc după instaurarea oficială în Transilvania ocupată a administraţiei 
militare ungare. În localitate erau cantonaţi soldaţi conduși de locotenentul Gergely Csordăs, din 
Regimentul 19 honvezi din orașul Nyiregyhaza.[10] 


Modul în care s-a desfăşurat această atrocitate a fost stabilit de aceeași instanţă clujeană, Tribunalul 
Poporului, la 13 martie 1946. În casa preotului român, care era căsătorit și avea trei copii, erau cantonați 
mai mulți soldați unguri. Fiind deranjat de agresivitatea militarilor, părintele a plecat la Cluj pentru a 
solicita intervenţia comandamentului militar, dar s-a întors la 20 septembrie, seara, neobţinând nimic la 
Cluj. Locotenentul Csordăs a trimis în casa preotului Bujor o patrulă de 12 soldaţi înarmați cu ordinul 
precis de a-l extermina împreună cu toată familia, precum şi cu cei arestaţi în aceeași după amiază: 
cantorul loan Gurzău și soția Valeria, învățătorul Gheorghe Petrea împreună cu soția Natalia, fiica 
Rodica în vârstă de 5 ani şi soacra Ana Miron. Soldaţii trimiși i-au împuşcat pe toți cei prezenţi în casa 
parohială — și anume pe membrii familiei Bujor — în camerele de culcare, iar pe ceilalți prin curte. Aceeaşi 
soartă a avut-o şi servitoarea preotului, Şarolta Juhász, de etnie maghiară. Victimele, în număr de 11, au 
fost îngropate în aceeași noapte în curtea casei. S-a dovedit apoi în fața Tribunalului Poporului că 
masacrul a fost comis la îndemnul contelui Albert Wass, care îl ura pe părintele Bujor din cauza unui 
teren de vânătoare și pentru că vedea în el un român naționalist. 


Cronologia altor masacre 

În satul bihorean Mihai Bravu seria atrocităților împotriva etnicilor români a început la 7 septembrie 
1940. Până în acea zi, nordul judeţului Bihor a fost ocupat complet de armata ungară. În localitate, 22 de 
țărani români, printre care şi doi copii, au fost adunaţi pe câmp și împușcați de soldaţi unguri.[5] 


La 8 septembrie 1940, în satul Ciumărna din judeţul Sălaj, trupele ungare au ucis 11 persoane, în 
timpul înaintării lor spre partea centrală Ardealului de Nord.[7] 


La 9 septembrie 1940, la Zalău, soldaţi maghiari rămaşi neidentificați au intrat în casele românilor 
Grigore Vicaş şi Gheorghe Prunea, unde i-au împușcat mortal, împreună cu soţia și fratele lui Vicaş, 
precum și pe soţia lui Prunea, însărcinată în ultima lună. În colțul casei lui Vicaș, aceiaşi soldaţi l-au mai 
ucis pe Nicolae Pop, ţăran din Treznea care venise cu lapte la Zalău. Numărul victimelor a fost de 27.[11] 


10 septembrie 1940: la Huedin, trupele ungare, în marșul spre Cluj, i-au maltratat şi omorât pe 
protopopul ortodox Aurel Munteanu și pe polițistul Gheorghe Nicula.[6] 


La 13/14 septembrie 1940, în comunele Belin și Zăbala din judeţul Trei Scaune, astăzi Covasna, 
trupele ungare sosite în aceste localități au atacat și vandalizat casele românilor, oamenii fiind bătuţi şi 
maltratați pentru a fi determinaţi să se refugieze în România. Mai multe familii şi-au părăsit căminele şi 
au trecut noua frontieră, iar alţii au fost expulzați de autorităţile ungare, proprietăţile fiindu-le 
confiscate.[12] 


La 16 septembrie 1940, honvezi unguri neidentificaţi au ucis cu focuri de armă în comuna Halmășd, 
judeţul Sălaj, trei localnici români, iar în dimineaţa zilei următoare au împușcat șapte membri ai familiei 
Maticec, între care un nou-născut, de numai 5 luni. Şi această crimă este consemnată în sentința din 13 
martie 1946 a Tribunalului Cluj. 


La 16/17 septembrie 1940, în comuna bihoreană Sântion, familia ţăranului Gheorghe Tipănuţ a fost 
maltratată de câţiva soldaţi unguri. Soţia lui Tipănuţ a fost lovită cu revorvelul și cu picioarele, iar 
Tipănuţ împreună cu cei doi fii ai săi au fost împușcați. Dintre membrii de parte bărbătească ai familiei, 
a scăpat cu viață numai mezinul.[13] 


La 16 septembrie 1940, în satul Cosniciu de Sus, judeţul Sălaj, un grup de militari unguri a scos din 
caselor lor mai mulți români, dintre care 11 au fost omorâți. La 18 septembrie 1940, un alt grup militar 
ungar l-a prins și împușcat pe localnicul Dumitru Costelaş. În tot timpul masacrelor, soldaţii erau însoțiți 
de civili neidentificaţi, originari din comunele vecine. Ei indicau militarilor casele românilor.[13] 


18 septembrie 1940: în comuna Camăr, din județul Sălaj, patru români au fost uciși în pădurea Zăuan, 
după ce fuseseră schingiuți și mutilați.[13] 


În zilele de 18-21 septembrie 1940, în comuna clujeană Aghireș, a fost maltratat și omorât un român. În 
toamna anului 1940, Iosif Kovács, ca primar al comunei, a desfășurat o activitate ostilă populaţiei 
românești şi evreieşti, pe care le-a denunțat comandantului militar în baza unei liste cu numele celor ce 
urmau a fi maltrataţi. Astfel, săteanul Gheorghe Boc a fost ridicat de acasă în seara zilei de 18 septembrie 
de o patrulă ungara și a fost torturat bestial timp de câteva zile. A fost silit să-şi sape singur groapa, apoi 
a fost împușcat, iar trupul i-a fost ciopârţit cu săbiile. Ulterior a fost înhumat pe malul unui râu, unde 
cadavrul a fost descoperit întâmplător, la scurt timp după asasinare.[14] 

La 22 septembrie 1940, în satul Sucutard, din județul Cluj, au fost asasinați doi români şi trei evrei. La 
îndemnul familiei de grofi unguri Wass din localitate au fost arestaţi cetăţenii Iosif Moldovan şi loan Câţ, 
care în 1938 intentaseră un proces penal împotriva contelui Albert Wass sub învinuirea de producere a 
unor leziuni corporale. Au fost reținute şi Estera şi Rozalia Mihály, bănuite de Wass de activitate 
comunistă și că l-ar fi denunțat pe Wass la autorităţile româneşti. La 22 septembrie, cei patru arestați au 
fost duși sub pază militară în comuna Ţaga, unde a doua zi dimineaţa au fost împușcați și aruncaţi în 
groapa comună.[10] 

În octombrie 1943, în comuna Suciu de Sus, județul Someș interbelic, astăzi judeţul Maramureş, au fost 
împușcați doi români, în timp ce încercau să se ascundă de militarii unguri.[15] 


Masacrele împotriva populației românești din toamna anului 1944 

Seria crimelor împotriva populaţiei românești din Transilvania ocupată a fost reluată în toamna anului 
1944, imediat după ce România a încheiat armistițiu cu Aliaţii. Atrocităţi au fost săvârşite și în câteva 
localități din partea de Ardeal care aparținea României, acele așezări aflându-se în imediata apropiere a 
graniţei. 


Band, Grebeniș, Oroiu, septembrie 1944 

Imediat după armistițiul României cu Aliaţii, localnici etnici maghiari înarmaţi, în colaborare cu 
grănicerii de la pichetul ungar din comuna Band, judeţul Mureş, au atacat prin surprindere frontiera 
română și l-au omorât pe sergentul Predescu. Zeci de români din satul Mărășești au fost ridicați din 
casele lor și închişi, cu cătuşe la mâini, într-o pivniţă, iar gospodăriile le-au fost vandalizate. 


Trecând apoi frontiera, aceiași făptași au jefuit comuna Grebeniş, unde au împușcat trei localnici şi i-au 
ridicat pe românii care nu apucaseră să se refugieze. Ducându-i până la graniţă, maghiarii i-au umilit, 
silindu-i să sărute pietrele de hotar și să mulțumească că au ajuns pe „teritoriul sfânt al Ungariei”. Alţi 
doi români din satul Oroiu au fost bătuţi şi ulterior uciși.[16] 


Sărmașu, 15 septembrie 1944 

Articol principal: Masacrul de la Sărmașu. 

În toamna anului 1944, 126 de evrei din oraşul Sărmașu, județul Mureş au fost ucişi și mai mulți români 
torturați, apoi deportați. După Dictatul de la Viena din 30 august 1940, Sărmașu a rămas în cadrul 
României, aflându-se la mai puţin de o oră de mers pe jos de graniţa cu Ungaria.[17] La începutul 
războiului, localitatea avea o populaţie de aproximativ 3.200 de oameni, împărţită pe etnii aproape egal 
între români și maghiari, precum și circa 200 de evrei.[18] La 23 august 1944, România a trecut de partea 
Aliaților, armatele germană și ungară a organizat o ofensivă puternică împotriva noului inamic, reuşind 
să pătrundă în Câmpia Transilvaniei pe o adâncime de circa 30-60 km, peste linia de frontieră existentă 
atunci. La 5 septembrie 1944, comuna Sărmașu a fost ocupată de armata ungară. A început opresiunea 
împotriva evreilor şi românilor locanici. Populaţia maghiară din zonă, care sprijinea cauza Ungariei, în 
dorinţa recâștigării întregii Transilvanii, a început, împreună cu Garda Maghiară, să jefuiască casele 
evreilor şi românilor.[19] La 9 septembrie 1944, o echipă de jandarmi unguri a ridicat din casele lor pe 
mai mulți români care avuseseră funcţii importante în administraţia comunei. Au fost duşi într-un lagăr 
improvizat din Sărmaș. Au fost torturați timp de câteva zile. Potrivit sentinţei pronunţate la 28 iunie 1946 
de Tribunalul Poporului din Cluj, “In lagăr li s-a aplicat un tratament cât se poate de neomenos, 
constând în bătăi, maltratări şi înscenarea de execuții în timpul nopţii. De exemplu, o dată toţi românii 
din lagăr au fost scoşi în curte, puși în genunchi (“La biserică”), iar, după acest exercițiu, toți, fără 
deosebire de vârstă, au fost puşi să se dea peste cap până la istovire.” 


La 15 septembrie 1944, unii dintre români au fost eliberați, iar alți 18 au fost deportați în Ungaria. Aceştia 
au fost duși cu camionul în Cluj, unde au fost încolonațţi şi puși să mărșăluiască, escortaţi de polițiști 
civili, pe drumul spre Jibou şi apoi la Budapesta.[19] Unul dintre deportaţi și declarați morți a fost Iuliu 
Moldovan, tatăl actorului Ovidiu Iuliu Moldovan. A fost ucis și preotul Micu, un om în vârstă de 
aproape 80 de ani. Numărul tuturor românilor deportaţi care şi-au pierdut viața nu se cunoște cu 
exactitate. 


Tărian, 29 septembrie 1944 

În condiţiile fluctuaţiilor înaintării și retragerii frontului în septembrie 1944, satul Tărian din judeţul 
Bihor a fost reocupat de trupele germano-maghiare la 29 septembrie 1944 și, întrucât așezarea se aflase în 
Ardealul cedat, în localitate au revenit şi jandarmii unguri. S-au format două echipe de gardă, pentru 
satul Tărian, cât şi pentru localitatea vecină, Girişul de Criş. 


Seara, echipa responsabilă pentru Tărian, condusă de Alexandru Harmathi junior a trecut la hărţuirea 
gospodariilor românești. Au fost uciși 15 oameni și câțiva răniți grav. După crime, garda s-a deplasat în 
satul Girișul de Criș, în scopul unor crime similare. Au fost opriţi însă de echipa de pază de acolo, sub 
comanda localnicului Alexandru Vagaszki, care l-a dezarmat pe Harmathi.[20] 


Prundu Bârgăului, 10 octombrie 1944 

La 10 octombrie 1944, în toiul luptelor din zona Bârgăului dintre unități române şi sovietice, pe de o 
parte, şi trupele germano-ungare, pe de altă parte, a avut loc o acțiune de agresiune împotriva populației 
româneşti civile. În toamna anului 1944 în acea zonă erau staționate, în retragere, Divizia 27 de grăniceri 
secui şi Regimentul ungar 33 vânători de munte. 


Au fost arestaţi circa 20 de localnici români din Prundu Bârgăului şi au fost trimişi la Bistriţa, de unde 
însă li s-a dat drumul după două zile. Șapte dintre ei au fost arestaţi din nou și închiși într-o pivniţă. În 
noaptea de 10 octombrie, românii au fost scoşi şi duși la marginea unui șanț de apărare antiaeriană, 
unde au fost împuşcaţi şi aruncaţi în şanţ. Una dintre victime, preotul Augustin Pop a fost rănit mai ușor 
şi a reușit să scape cu viaţă, prin fugă. Tot atunci a fost ridicat de acasă şi funcţionarul Popovici şi dus 
spre o destinaţie necunoscută, de unde nu s-a mai întors niciodată.[19] 


Moisei, 14 octombrie 1944 

Articol principal: Masacrul de la Moisei. 

În seria atrocităților îndreptate împotriva populaţiei civile românești se înscrie și masacrul din comuna 
Moisei, județul Maramureș. 31 de țărani români au fost adunaţi într-o casă și uciși de soldaţii unguri 
aflați în retragere. Au scăpat cu viață numai doi oameni. Aceștia erau internaţi în lagărele de muncă din 
orașul maramureșean Vişeu de Sus, acuzaţi de „trădare de patrie”. De aici, cei 31 de români au fost duși 
cu un camion la Moisei, satul fiind evacuat complet. 12 dintre au fost închişi într-o căsuță de lemn și 
împuşcaţi de soldații maghiari care trăgeau prin geamuri şi ușă. În continuare au fost uciși şi ceilalți 
români. Masacrul a avut loc în jurul orei 15. În noaptea următoare, militarii unguri au dat foc satului. Au 
ars circa 300 de case. Cadavrele intrate în putrefacție au fost îngropate la două săptămâni după 
comiterea crimelor, când localnicii, evacuaţi de autorităţi, au revenit la gospodăriile lor.[19] 


Cronologia altor masacre 

La începutul lunii septembrie 1944, în comuna clujeană Cătina, situată la noua frontieră de după 
Dictatul de la Viena, mai mulți etnici maghiari localnici au jefuit casele românești din localitate, au 
omorât o fată în vârstă de 16 ani și au rănit alți doi oameni.[21] 


În toamna anului 1944, în satul Răchitiș, județul Harghita, un ofițer din armata ungară a omorât șapte 
români. Ofiţerul se ocupa cu aprovizionarea Batalionului 5 secuiesc de graniţă. Sub pretextul bănuielii 
că erau partizani, au fost arestați şapte păstori care se aflau ascunși în pădurea satului. Ofiţerul a dispus 
formarea unui pluton de execuţie, însă plutonul a refuzat să-i împuște. Au fost aleși alți soldaţi care i-au 
împușcapt pe cei șapte români.[22] 


La 5-7 septembrie 1944, grăniceri unguri, alături de civili din comuna mureșeană Șincai, au trecut 
frontiera în satul Fânațe, unde au omorât trei localnici români. De teamă să nu fie maltratat, aflând că a 
fost căutat, Gheorghe Ursuţ s-a spânzurat în curtea casei sale. Aceeași bandă a jefuit și incendiat 
gospodăriile românești.[23] 

La 8 septembrie 1944, satul Ozd, judeţul Târnava Mică interbelic, azi județul Mureș, preotul maghiar 
din localitate predă trupelor maghiare doi ciobani români. Aceştia au fost duşi sub escortă în orașul 
Luduş, unde au fost executaţi prin împușcare și îngropaţi.[24] 


La 23/24 septembrie 1944, în satul clujean Gădălin, soldaţi unguri au împușcat doi localnici români. 
Armata română le-a descoperit cadavrele dezbrăcate şi înhumate în islazul comunei.[20] * La 24 
septembrie 1944, în timpul luptelor dintre armatele ungară, sovietică şi română, în Turda au fost 


asasinați 18 români. Aceștia, în special femei şi copii, se adăposteau de barajul de artilerie sub un pod de 
cale ferată. Au fost împușcați de militari unguri. 


Masacre împotriva populaţiei maghiare 
Masacrul de la Remetea din 23 septembrie 1944 


Masacrul de la Ginta din 24 septembrie 1944 


Masacrul de la Aita Seacă din 26 septembrie 1944 


Urmările masacrelor din Transilvania de Nord 

După ocuparea Ardealului de Nord în toamna anului 1940, pentru populaţia românească a început unul 
dintre cele mai întunecate capitole ale istoriei recente. La acţiunile de răzbunare ale unor maghiari 
naționaliști ardeleni împotriva românilor s-au adăugat abuzurile militare, măsurile polițienești de 
teroare impuse de noile autorităţi, arestări ilegale, execuţii sumare și aroganţa agresivă a 
reprezentanţilor noilor structuri administrative. În cursul unor acţiuni de depistare erau vizaţi, în primul 
rînd, etnicii români consideraţi naționaliști, în primul rând preoți şi învăţători. Aceștia au devenit 
victimele unor cetățeni maghiari zeloşi, ale trupelor ungare şi ale unor formaţiuni paramilitare: au fost 
batjocoriţi, torturați şi unii linşați.[25] 


Date oficiale privind abuzurile comise de autoritățile ungare 

Într-un raport statistic al Secretariatului de stat pentru naționalități, din București, privind situaţia din 
Ardealul de Nord în perioada 30 august 1940 — 1 noiembrie 1941, sunt menţionate 919 omoruri, 1.126 
schingiuri, 4.126 bătăi, 15.893 arestări, 124 profanări, 78 respectiv 447 devastări colective și individuale. 
[25] 


La câteva zile de la instalare, autorităţile de ocupaţie au început deportarea românilor în lagăre. Potrivit 
unui raport al comandantului lagărului din orașul Püspökladány, rezultă că numai în acel lagăr au fost 
internaţi în luna septembrie 1940 1.315 români, mult peste capacitatea sa maximă. În consecinţă, încă din 
aceeaşi lună au fost înființate alte lagăre la Someșeni și Floreşti, lângă Cluj Napoca.[26] 


Au existat şi expulzări în masă ale ardelenilor peste noua frontieră impusă prin Dictatul de la Viena, 
îndeosebi a etnicilor români considerați periculoși sau prezumtiv ostili noului regim. Începute în anul 
1940, expulzările au fost practicate până în 1944, când, în septembrie și octombrie, autorităţile ungare au 
fost alungate de unităţile militare sovietice şi române. Până la 1 ianuarie 1941, au fost în total 109.532 de 
refugiați români, la care se mai adaugă 11.957 de ardeleni expulzați de autoritățile maghiare (între care şi 
cazuri de etnici maghiari nerecunoscuți ca maghiari).[27] O statistică vizând perioada 1 septembrie 1940 
- 1 decembrie 1943 indică un total de 218.919 persoane expulzate.[28] Acestora li s-au adăugat numeroșii 
refugiați, care și-au părăsit localitățile de domiciliu de teama noii administrații maghiare. Documentele 
de epocă relevă că la 23 august 1944, când a început lupta pentru eliberarea Transilvaniei de Nord, în 
România se aflau peste 500.000 de persoane provenite din teritoriul cedat în baza dictatului de la Viena. 
[29] În această perioadă, au avut de suferit și școlile şi bisericile româneşti. Pe teritoriul Ardealului cedat 
funcționau (la 30 august 1940) 1.666 de școli elementare cu predare în limba romană şi 67 de unități de 
învățământ liceal, profesional şi superior. La începutul anului școlar 1941/1942, numărul școlilor primare 
s-a redus cu 792 de unităţi, iar în anul 1940/1941 mai funcţiona un singur liceu cu limba de predare 
română — cel din Năsăud -— și numai șapte secții românești în cadrul unor licee cu altă limbă de predare. 
[28] 


Membri participanţi 

Cele trei organe de represiune ale regimului de la Budapesta erau armata, poliția şi jandarmeria, asistate 
de numeroase organizaţii naționalist-șovine, instituții militarizate şi paramilitare. Cele mai cunoscute 
organizaţii paramilitare iredentiste implicate[28] (cu adăugarea unei formațiuni românești similare, din 
1944); 


Garda zdrențăroșilor (a Rongyos Gârda); s-a remarcat în prigoana împotriva românilor 

Vânătorii turanici (a Turáni vadászok), organizaţie protocronistă terorist-informativă, cu filiale de oraş, 
plasă și judeţ 

Uniunea camaraderească „Iurul” (a Turul bajtársi szövetség) 

Asociaţia națională de tir (az Országos Magyar Lövész Egyesiilet)[30] 

Divizia Secuiască de Frontieră (a Szekely Határőr Hadosztály) 

Voluntarii pentru Ardeal „Iuliu Maniu”; organizaţie paramilitară română care a comis omoruri sub 
pretextul răzbunării pentru acte similare comise de unguri (vezi şi art. Aita Seacă) 

După aplanarea conflictului, la 10 iulie 1945 s-a înființat la Cluj Napoca un Tribunal al Poporului pentru 
a-i judeca pe criminalii de război. Instanţa a procurat date, dovezi, mărturii privind masacrele comise pe 
teritoriul din nord-vestul României. Tribunalul Poporului din Cluj a pronunţat în perioada 13 martie — 
28 iunie 1946 nouă sentinţe (hotărâri). După desființarea sa, judecarea criminalilor de război a fost 
preluată de Curtea de Apel Cluj (1946 — 1952). 


Tribunalul Poporului din Transilvania de Nord şi succesoarele sale au condamnat 481 de persoane 
(găsite vinovate pentru crime de război, crime împotriva păcii şi crime împotriva umanităţii): 370 unguri, 
83 germani, 26 români şi 2 evrei. Tribunalul din Cluj a decis 100 de condamnări la moarte, 163 de 
condamnări la închisoare pe viaţă și alte sentințe. Majoritatea acuzaților au fost judecaţi în contumacie şi 
nu şi-au ispășit pedeapsa niciodată. Edificator este faptul că, din totalul de 72 de criminali maghiari (52 
originari din Ungaria și 20 din România) condamnaţi la moarte de instanţa din Cluj, absolut toți au fost 
judecaţi în contumacie. Printre personalitățile maghiare transilvănene implicate în acţiuni contra 
românilor și contele scriitor Albert Wass, considerat şi astăzi criminal de război.[31] Albert Wass și tatăl 
său Andrei au fost găsiți în 1946 vinovaţi de crime de război şi condamnaţi la moarte de Tribunalul 
Poporului Cluj. Potrivit rechizitoriului, Wass senior și junior au ordonat asasinatele asupra etnicilor 
români și evrei de la Mureşșenii de Câmpie și Sucutard. La 10 martie 2008, Curtea de Apel Cluj a respins 
cererea de revizuire formulată de petentul Andreas Wass, ca fiu al condamnatului Albert Wass (între 
timp decedat), împotriva sentinţei nr. 1 din 13 martie 1946 pronunţată de Tribunalului Poporului, prin 
care acuzaţii Andrei Wass, Albert Wass și alţii fuseseră condamnaţi la moarte în contumacie.[32] Înalta 
Curte de Casaţie şi Justiţie a menţinut hotărârea Tribunalului Poporului din 1946, prin care Albert Wass 
a fost condamnat la moarte.[33] 


Reacţiile maghiarilor față de atrocitățile comise sub ocupaţia ungară 

Maghiarii din Transilvania intrată sub stăpânirea Ungariei au întâmpinat cu satisfacție hotărârile 
Dictatului de la Viena, sperând ca, în finalul războiului, Hitler să îi acorde lui Horthy întreg Ardealul. 
[17] Numeroși etnici maghiari au participat, alături de militari, la masacrele împotriva populaţiei 
românești. Au devastat, profanat și dărâmat din temelii biserici românești — mai ales în ţinuturile locuite 
de secui -, au jefuit și incendiat casele românilor ori au torturat şi ucis oláhok („vlahi”). Au fost însă, ce-i 
drept în puţine cazuri, și localnici unguri care s-au implicat în salvarea unor familii de români. Printre 
aceștia este cunoscut cazul lui Iosif Gáll, care a salvat de la moarte mai mulți ardeleni în timpul 
masacrului de la Treznea. O mărturie în acest sens este și aceea a lui Gavril Butcovan, unul dintre 
supraviețuitorii dramei din comuna Ip, Sălaj:[5] 


„Trebuie să vă mărturisesc adevărul până la capăt. Nu toţi consătenii mei au pactizat cu criminalii 
horthyşti. Au fost şi maghiari care au sărit în apărarea familiilor de români, punându-și prin acest gest 
viaţa în pericol. Astfel au fost salvaţi din mâna ucigaşă a horthyştilor cel puţin trei familii de români. Cu 
siguranţă, dacă acțiunea criminală ar fi avut loc ziua, ar fi fost mult mai mulți care ar fi sărit în ajutorul 
nostru, al românilor, şi în mod sigur numărul celor uciși era mult mai mic.” 

Au existat cazuri în care localnici maghiari au căzut jertfă alături de români. Între aceștia a fost 
slujitoarea Şarolta Juhász din Mureşenii de Câmpie, care a fost ucisă împreună cu întreaga familie a 
preotului Bujor. 


Reflectarea evenimentelor în istoriografia românească 

Istoriografia românească în timpul regimului naţional-comunist al lui Nicolae Ceaușescu a acordat o 
atenţie deosebită atrocităților regimului ungar din perioada 1940-1944 și ale politicilor antisemite de sub 
Miklos Horthy, evenimentele din Transilvania fiind asociate cu politica Germaniei Naziste de 
exterminare sistematică a evreilor, cu diferența că Ungaria ar fi dus aceleași politici şi cu etnicii români. 
În același timp, atrocitățile săvârșite pe teritoriul României sau pe teritoriile administrate de români sunt 
ignorate sau minimizate.[34] În acest sens, volumul Teroarea horthysto-fascistă în nord-vestul României 
(septembrie 1940 — octombrie 1944) (Bucureşti, 1985), sub redacţia Mihai Fătu şi Mircea Muşat, tradusă 
de asemenea și în limba engleză în anul următor, face asocierea între participarea Ungariei la Holocaust 
și politicile antiromânești ale regimului. Discrepanţa în prezentarea faptelor este un rezultat al politicilor 
naţionaliste antimaghiare practicate în anii 1980 sub regimul lui Nicolae Ceaușescu. Pentru a servi 
acestei cauze un număr considerabil de reviste de istorie, precum și mass-media de stat au fost 
mobilizate pentru a lua parte la „războiul de imagine” împotriva Ungariei. Au fost valorificaţi în acest 
sens șef-rabinul Moses Rosen, care s-a implicat în campanie, precum şi un supraviețuitor al deportărilor 
din Transilvania, Oliver Lustig, căruia i s-a permis permis publicarea mai multor cărți despre politicile 
naziste de exterminare, deoarece acestea conţin și o tentă antimaghiară. Aceştia, profitând de statutul 
special în cadrul regimului, au reuşit în mai multe rânduri să menţioneze public sau prin tipărire 
atrocitățile comise împotriva evreilor sub administraţia română, însă impactul a fost limitat.[35] 


Evenimentele din judeţele Harghita şi Covasna din perioada 1989-1990 şi Târgu Mureş (1990) au fost 
considerate în România reexemplificări ale celor din perioada 1940-1944, astfel autorul Corneliu Ștefan 
Liţă a încadrat narativa ca „obsesie a holocaustului”, care face apel la sentimente primare de groază, ură 
şi intransigenţă faţă de cei care au comis faptele, care pot oricând să procedeze la fel. În același timp, în 
materie de percepție maghiarii sunt catalogaţi ca „mâncători de români” și „criminali”, ducând la teama 
și refuzul de a vizita zonele locuite de aceştia şi la un răspuns irațional identic din partea românilor, 
bazat pe sentimente naționaliste extremiste. Potrivit acestuia, discursurile care fac apel la asemenea 
reprezentări constituie o accentuare a obsesiei şi o blocare a oricărui dialog.[36] 


Potrivit istoricei Holly Case, în 2009 articolul din Wikipedia în limba română „Masacrul din Ip” 
menționa un „holocaust” săvârşit de maghiari împotriva românilor, retorica recentă a legării 
Holocaustului nazist de evenimentele din Transilvania aparţinând lui Gheorghe Funar. În acest fel se 
conturează o luptă pentru controlul moştenirii istorice a regiunii din cel de-al Doilea Război Mondial, 
împrumutată din narațiunea postbelică a vinovăţiei germane colective în chestiunea Holocaustului.[37] 


Sursa: ro.wikipedia.org 
(https://ro.wikipedia.org/wiki/Masacre_%C3%AEn_Transilvania_%C3%AEn_timpul celui _de- 


al Doilea _R%C4%83zboi Mondial) 

